CELEX: 52018PC0318
Language: lt
Date: 2018-05-25
Title: Pasiūlymas TARYBOS ĮGYVENDINIMO SPRENDIMAS dėl Reglamento (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje, 14 straipsnio 3 dalyje numatytų atrankos komisijos veiklos taisyklių

EUROPOS KOMISIJA
            Briuselis, 2018 05 25
            COM(2018) 318 final
            2018/0163(NLE)
            Pasiūlymas
            TARYBOS ĮGYVENDINIMO SPRENDIMAS
            dėl Reglamento (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje, 14 straipsnio 3 dalyje numatytų atrankos komisijos veiklos taisyklių
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  Tarybos reglamentas (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje, priimtas 2017 m. spalio 12 d. ir įsigaliojo 2017 m. lapkričio 20 d. Pagal to reglamento 20 straipsnį Komisija yra atsakinga už Europos prokuratūros įsteigimą ir pradinę administracinę veiklą tol, kol Europos prokuratūra turės pajėgumų vykdyti savo pačios biudžetą. Komisija imasi visų reikiamų priemonių, kad Europos prokuratūra būtų kuo greičiau įsteigta. Vadovaudamasi reglamento 120 straipsniu ir  atsižvelgdama į trejų metų kūrimo etapo rezultatus, Komisija siekia, kad Europos prokuratūra pradėtų veikti iki 2020 m. pabaigos. 
               
               
                  Pagrindinis veiksnys siekiant, kad Europos prokuratūra būtų įsteigta ir pradėtų veikti, yra jos darbuotojų, visų pirma Europos vyriausiojo prokuroro ir Europos prokurorų, atranka ir paskyrimas. Tam, kad būtų atrinkti Europos prokuratūros Europos vyriausiasis prokuroras ir Europos prokurorai, Reglamento (ES) 2017/1939 14 straipsnio 3 dalyje numatyta, kad Taryba nustato atrankos komisijos veiklos taisykles ir, remdamasi Komisijos pasiūlymu, priima sprendimą, kuriuo skiriami jos nariai. Todėl Komisija siūlo priimti Tarybos įgyvendinimo sprendimą, kurio priede nustatomos atrankos komisijos veiklos taisyklės. 
               
               
                  Pagrindinė atrankos komisijos užduotis – sudaryti kvalifikuotų kandidatų į Europos vyriausiojo prokuroro pareigas galutinį sąrašą prieš jo paskyrimą Europos Parlamento ir Tarybos sprendimu, ir pateikti pagrįstą nuomonę dėl kandidatų į Europos prokurorus kvalifikacijos prieš jų paskyrimą Tarybos sprendimu. Komisijos siūlomos veiklos taisyklės užtikrins, kad savo užduotis atrankos komisija galėtų vykdyti kuo veiksmingiau. Todėl priede pateikiamos taisyklės, kuriose apibrėžiamos atrankos komisijos užduotys, jos sudėtis, sekretoriatas ir sprendimų priėmimo procedūros, taip pat kandidatų įvertinimo taisyklės, finansinės nuostatos, asmens duomenų tvarkymo taisyklės ir kalbų vartojimo atrankos komisijoje tvarka. 
               
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Europos prokuratūros įsteigimas numatytas Sutarties dėl Europos Sąjungos veikimo (SESV) 86 straipsnyje. Europos prokuratūra bus pirmoji ES įstaiga, turinti įgaliojimus tirti Sąjungos finansiniams interesams kenkiančius nusikaltimus ir patraukti už juos baudžiamojon atsakomybėn – tai bus visiškai naujas subjektas Europos teisminėje erdvėje. Europos prokuratūra turėtų paskatinti nuoseklesnę ir veiksmingesnę baudžiamojo persekiojimo už ES biudžetui kenkiančius nusikaltimus politiką, todėl turėtų padaugėti baudžiamojo persekiojimo atvejų, apkaltinamųjų nuosprendžių ir susigrąžinama daugiau apgaulingai gautų Sąjungos lėšų. 
               
               
                  Pateikdama šį pasiūlymą dėl Tarybos įgyvendinimo sprendimo, kurio priede išdėstomos atrankos komisijos veiklos taisyklės, Komisija laikosi savo įsipareigojimų pagal Tarybos reglamento 2017/1939 14 straipsnio 3 dalį. Šis pasiūlymas leis pradėti vykdyti reikiamas Europos prokuratūros Europos vyriausiojo prokuroro ir Europos prokurorų atrankos ir skyrimo procedūras. Todėl šis pasiūlymas visiškai atitinka galiojančias šios politikos srities nuostatas. 
               
            
            
               •Suderinamumas su kitomis Sąjungos politikos sritimis
            
            
               
                  Ši iniciatyva dera su kitomis Sąjungos politikos sritimis ir teisės aktais, kuriais siekiama stiprinti Sąjungos finansinių interesų apsaugą. 
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Pasiūlymas grindžiamas SESV 291 straipsniu kartu su Tarybos reglamento (ES) 2017/1939 14 straipsnio 3 dalimi ir 16 straipsnio 2 dalimi. 
               
            
            
               •Subsidiarumo principas (neišimtinės kompetencijos atveju) 
            
            
               
                  Pagal Tarybos reglamento 2017/1939 14 straipsnio 3 dalį Komisija privalo pateikti pasiūlymą dėl atrankos komisijos veiklos taisyklių. Šis pasiūlymas yra būtinas siekiant užtikrinti, kad atrankos komisija galėtų kuo veiksmingiau atlikti savo užduotis, kad būtų kuo greičiau atrinkti ir paskirti Europos prokuratūros Europos vyriausiasis prokuroras ir Europos prokurorai. 
               
            
            
               •Proporcingumo principas
            
            
               
                  Šis pasiūlymas apima tik tai, kas būtina siūlomiems tikslams pasiekti, taigi jis atitinka proporcingumo principą. Šis pasiūlymas yra tiesiogiai susijęs su Tarybos reglamento (ES) 2017/1939 įsigaliojimu ir yra itin svarbus siekiant užtikrinti greitą Europos prokuratūros įsteigimą. 
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
         
         
            
               
                  Atsižvelgiant į tikslinį ir ribotą šio pasiūlymo pobūdį ir tai, kad jis atitinka Komisijos įsipareigojimą pagal Tarybos reglamento 2017/1939 14 straipsnio 3 dalį, ex post vertinimas, konsultacijos su suinteresuotosiomis šalimis ir poveikio vertinimas nebuvo atliekami. 
               
            
            
               4.POVEIKIS BIUDŽETUI
            
            
               
                  Šiame pasiūlyme, priedo VIII punkte, nurodoma, kad atrankos komisijos nariai, kurie dėl savo pareigų vykdymo turi išvykti iš savo gyvenamosios vietos, turi teisę gauti išlaidų kompensaciją ir išmoką pagal Tarybos reglamento 2016/300 9 straipsnį. Šias išlaidas padengia Taryba. 
               
               
                  Komisija bus atsakinga už komisijos sekretoriato funkcijas ir teiks komisijai reikiamą administracinę pagalbą. Šios užduotys finansinio poveikio neturės. 
               
            
            
               5.KITI ELEMENTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               
                  Dėl šios priemonės pobūdžio įgyvendinimo veiksmai nereikalingi. 
               
            
            
               •Aiškinamieji dokumentai (direktyvoms)
            
            
               
                  Aiškinamųjų dokumentų dėl šio pasiūlymo perkėlimo į nacionalinę teisę nereikia. 
               
            
            
               •Išsamus konkrečių pasiūlymo nuostatų paaiškinimas
            
            
               I punkte išdėstytos atrankos komisijos užduotys pagal Tarybos reglamento 2017/1939 14 straipsnio 3 dalį ir 16 straipsnio 2 dalį. 
            
            
               II punkte apibūdinama atrankos komisijos sudėtis ir komisijos narių kadencija. Pagal Tarybos reglamento 2017/1939 14 straipsnio 3 dalį atrankos komisija bus sudaryta iš buvusių Teisingumo Teismo ir Audito Rūmų narių, buvusių Eurojusto nacionalinių narių, nacionalinių aukščiausiųjų teismų narių, aukšto lygio prokurorų ir pripažintos kompetencijos teisininkų. Šiame punkte paaiškinta, kad atrankos komisijos nariai juos paskiriant turi atitikti bent vieną iš pirmiau nurodytų kriterijų. 2 punkte taip pat paaiškinta, kad atrankos komisijos narius ketverių metų laikotarpiui skiria Taryba. Be to, šiame punkte nustatomos komisijos narių pakeitimo nesibaigus jų kadencijai taisyklės. 
            
            
               III punkte pateiktos taisyklės dėl atrankos komisijos pirmininko ir sekretoriato. Šiame punkte paaiškinta, kad Komisija yra atsakinga už komisijos sekretoriato funkcijas, ir išdėstytos sekretoriato užduotys. 
            
            
               IV punkte pateiktos taisyklės dėl atrankos komisijos svarstymų. 
            
            
               V punkte paaiškinta, kad visos paraiškos į Europos vyriausiojo prokuroro pareigas ir siūlomos kandidatūros į Europos prokurorų pareigas bus perduodamos atrankos komisijai. Be to, V punkte numatyta, kad atrankos komisija gali prašyti kandidatų arba kandidatūras siūlančių valstybių narių vyriausybių pateikti papildomos informacijos. 
            
            
               VI punkte išdėstytos taikytinos Europos vyriausiojo prokuroro ir Europos prokurorų skyrimo procedūros. Dėl Europos vyriausiojo prokuroro, šiame punkte nurodyta, kad atrankos komisija įvertina paraiškas atsižvelgdama į Reglamento 2017/1939 14 straipsnio 2 dalyje nustatytus reikalavimus, kaip toliau nurodyta pranešime apie laisvą darbo vietą. Atrankos komisija įvertina reikalavimus atitinkančius kandidatus ir išklauso pakankamą skaičių aukščiausiai įvertintų kandidatų. Pareiškėjai, kurie neatitinka tinkamumo reikalavimų arba kurie nėra kviečiami pokalbiui su komisija, informuojami apie to priežastis. Dėl Europos prokurorų, šiame punkte nurodyta, kad atrankos komisija įvertina siūlomas kandidatūras atsižvelgdama į Tarybos reglamento 2017/1939 16 straipsnio 1 dalyje nustatytus reikalavimus ir išklauso pasiūlytus kandidatus. 
            
            
               VII punkte aptariama VI punkte nustatyta procedūra ir nurodoma, kad atrankos komisija sudaro galutinį trijų–penkių kandidatų į Europos vyriausiojo prokuroro pareigas sąrašą, kuris pateikiamas Europos Parlamentui ir Tarybai. Į galutinį sąrašą nepatekę kandidatai informuojami apie tokio sprendimo priežastis ir gali pateikti Tarybai skundą pagal Pareigūnų tarnybos nuostatų 90 straipsnio 2 dalį. Atrankos komisija įvertina kandidatus pagal jų kvalifikaciją ir patirtį, tačiau Europos Parlamentas ir Taryba į šį vertinimą atsižvelgti neprivalo. Europos prokurorų atveju atrankos komisija parengia nuomonę dėl kandidato kvalifikacijos dirbti Europos prokuroru ir joje aiškiai nurodo, ar kandidatas atitinka Reglamento 2017/1939 16 straipsnio 1 dalyje nustatytus reikalavimus. Atrankos komisija įvertina kandidatus pagal jų kvalifikaciją ir patirtį, tačiau Taryba į šį vertinimą atsižvelgti neprivalo. Šiame punkte taip pat nustatytos taisyklės, taikytinos tais atvejais, kai kandidatai į Europos prokurorus neatitinka nustatytų reikalavimų. 
            
            
               VIII punkte išdėstytos finansinės nuostatos. Atrankos komisijos nariai, kurie dėl savo pareigų vykdymo turi išvykti iš savo gyvenamosios vietos, turi teisę gauti išlaidų kompensaciją ir išmoką pagal Tarybos reglamento (ES) 2016/300 9 straipsnį. Šias išlaidas padengia Taryba. 
            
            
               IX punkte nustatyta, kad dirbant atrankos komisijai už asmens duomenų tvarkymą pagal Reglamentą (EB) Nr. 45/2001 atsako Komisija. Šiuo punktu taip pat užtikrinama, kad atrankos komisijos darbe tvarkomos informacijos saugumui ir prieigai prie jos būtų taikomos Komisijai taikytinos taisyklės. 
            
            
               X punkte nustatyta atrankos komisijos kalbų vartojimo tvarka ir nurodyta, kad remdamasi pirmininko pasiūlymu komisija nustato svarstymuose taikytiną kalbų vartojimo tvarką. 
            
         
         
            
            
               2018/0163 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               dėl Reglamento (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje, 14 straipsnio 3 dalyje numatytų atrankos komisijos veiklos taisyklių
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2017 m. spalio 12 d. Tarybos reglamentą (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje, ypač į jo 14 straipsnio 3 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Reglamente (ES) 2017/1939  numatyta, kad Europos vyriausiąjį prokurorą Europos Parlamentas ir Taryba turi paskirti bendru sutarimu iš kvalifikuotų kandidatų galutinio sąrašo, parengto atrankos komisijos, sudarytos iš buvusių Teisingumo Teismo ir Audito Rūmų narių, buvusių Eurojusto nacionalinių narių, nacionalinių aukščiausiųjų teismų narių, aukšto lygio prokurorų ir pripažintos kompetencijos teisininkų, taip pat joje turi būti vienas narys, pasiūlytas Europos Parlamento; 
            
            
               (2)be to, Reglamente (ES) 2017/1939 nustatyta, kad kiekvieną Europos prokurorą Taryba turi paskirti iš trijų kandidatų, kuriuos pasiūlo kiekviena valstybė narė, gavusi atrankos komisijos pagrįstą nuomonę;
            
            
               (3)Europos vyriausiojo prokuroro ir Europos prokurorų atrankos procedūra turėtų būti itin svarbus elementas užtikrinant jų nepriklausomumą, kaip reikalaujama Reglamento (ES) 2017/1939 6 straipsnyje; 
            
            
               (4)atrankos komisijos veiklos taisyklės turėtų užtikrinti, kad pati komisija savo užduotis vykdytų nepriklausomai ir nešališkai; 
            
            
               (5)todėl turėtų būti nustatytos atrankos komisijos veiklos taisyklės,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Reglamento (ES) 2017/1939 14 straipsnio 3 dalyje numatytos atrankos komisijos veiklos taisyklės pateikiamos šio sprendimo priede. 
            
            
               2 straipsnis
            
            
               Šis sprendimas įsigalioja jo pasirašymo dieną.
            
         
         
            
               3 straipsnis
            
            
               Šis sprendimas skirtas valstybėms narėms.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
      
    ---documentbreak--- 
      
         
               EUROPOS KOMISIJA
            Briuselis,2018 05 25
            COM(2018) 318 final
            PRIEDAS
            prie
            TARYBOS ĮGYVENDINIMO SPRENDIMO
            dėl Reglamento (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje, 14 straipsnio 3 dalyje numatytų atrankos komisijos veiklos taisyklių
            
               
         
         
            
               PRIEDAS 
            
            
               I. Užduotis 
            
            
               Pagal Reglamento (ES) 2017/1939
                  1
                14 straipsnio 3 dalį atrankos komisija sudaro kvalifikuotų kandidatų į Europos vyriausiojo prokuroro pareigas galutinį sąrašą. Pagal Reglamento (ES) 2017/1939 16 straipsnio 2 dalį ji taip pat teikia pagrįstą nuomonę dėl kandidatų, siūlomų į Europos prokurorų pareigas, kvalifikacijos, prieš juos paskiriant Europos Parlamentui ir Tarybai pirmuoju atveju ir Tarybai antruoju.
            
            
               II. Sudėtis ir kadencija 
            
            
               Atrankos komisiją sudaro dvylika asmenų, kurie juos paskiriant yra buvę Teisingumo Teismo ir Audito Rūmų nariai, buvę Eurojusto nacionaliniai nariai, nacionalinių aukščiausiųjų teismų nariai, aukšto lygio prokurorai arba pripažintos kompetencijos teisininkai. Visi nariai juos skiriant turi atitikti bent vieną iš pirmiau minėtų kriterijų. 
            
            
               Atrankos komisijos narius ketverių metų laikotarpiui Komisijos siūlymu skiria Taryba. Vienas iš paskirtų asmenų turi būti pasiūlytas Europos Parlamento. Nariai, turintys užimti komisijos narių, kurių kadencija dar nepasibaigė, vietą, skiriami likusiam tų narių kadencijos laikui. Komisijos nariai gali būti paskirti dar vienai kadencijai.
            
            
               III. Pirmininkavimas ir sekretoriatas
            
            
               Atrankos komisijai pirmininkauja vienas iš jo narių, kuris tuo tikslu išrenkamas komisijos narių balsų dauguma. Atrankos komisijos sekretoriato funkcijas vykdo Komisija. Ji teikia reikiamą administracinę pagalbą, susijusią su komisijos veikla, įskaitant dokumentų vertimo raštu srityje. Sekretoriatas taip pat pateikia Europos Parlamentui ir Tarybai galutinį kandidatų į Europos vyriausiojo prokuroro pareigas sąrašą, o Tarybai, atitinkamai, pagrįstas nuomones dėl kandidatų į Europos prokurorus kvalifikacijos.
            
            
               IV. Svarstymai ir kvorumas 
            
            
               Atrankos komisijos svarstymai yra konfidencialūs ir vyksta uždarame posėdyje. Komisijos posėdžio rezultatai galioja tik tuo atveju, jei jame dalyvauja ne mažiau kaip devyni jos nariai.
            
            
               Atrankos komisijos sprendimai priimami bendru sutarimu. Tačiau jei narys prašo balsuoti, sprendimas priimamas paprasta dalyvaujančių narių balsų dauguma. Jei balsai pasiskirsto po lygiai, lemiamą balsą turi pirmininkas.
            
            
               V. Perdavimas komisijai ir prašymai pateikti papildomos informacijos
            
            
               Gautos paraiškos į Europos vyriausiojo prokuroro pareigas sekretoriato yra nedelsiant perduodamos atrankos komisijos pirmininkui. Tas pats taikytina kandidatūrų į Europos prokurorų pareigas pasiūlymams, įskaitant valstybių narių pateiktus pridedamus dokumentus. 
            
            
               Atrankos komisija gali paprašyti pareiškėjų (o siūlomų kandidatūrų į Europos prokuroro pareigas atveju – jas teikiančių valstybių narių vyriausybių) pateikti papildomos informacijos arba kitų duomenų, kurie jai atrodo reikalingi svarstymams. 
            
            
               VI. Vertinimas ir išklausymas 
            
            
               1. Europos vyriausiojo prokuroro paskyrimo procedūra
            
            
               Gavusi kandidatų paraiškas, atrankos komisija jas įvertina pagal Reglamento (ES) 2017/1939 14 straipsnio 2 dalyje nustatytus reikalavimus, kaip toliau nurodyta pranešime apie laisvą darbo vietą. Tinkamumo reikalavimų neatitinkantiems kandidatams tolesni procedūros etapai netaikomi. Komisija įvertina tinkamumo reikalavimus atitinkančius kandidatus pagal jų kvalifikaciją ir patirtį, remdamasi dokumentais ir informacija, pateiktais su paraiška arba pagal V taisyklėje nurodytą prašymą. Komisija išklauso pakankamą skaičių geriausiai įvertintų kandidatų, kad galėtų parengti VII taisyklėje nurodytą galutinį sąrašą. Asmuo išklausomas asmeniškai. 
            
            
               Kandidatai, kurie neatitinka tinkamumo reikalavimų arba kurie nėra kviečiami pokalbiui su komisija, informuojami apie to priežastis. Kandidatas gali ginčyti šį sprendimą, nurodydamas priežastis, dėl kurių jis nesutinka su komisijos vertinimu. Tuomet komisija iš naujo įvertina kandidato paraišką ir raštu informuoja jį apie savo išvadą. Iš atrankos procedūros pašalinti kandidatai gali pateikti Tarybai skundą, kaip nurodyta Pareigūnų tarnybos nuostatų 90 straipsnio 2 dalyje.
            
            
               2. Europos prokurorų paskyrimo procedūra
            
         
         
            
               Gavusi siūlomas kandidatūras, atrankos komisija jas įvertina pagal Reglamento (ES) 2017/1939 16 straipsnio 1 dalyje nustatytus reikalavimus. Komisija išklauso kandidatus. Asmuo išklausomas asmeniškai. 
            
            
               VII. Išvados ir jų pagrindimas
            
            
               1. Europos vyriausiasis prokuroras
            
            
               Remdamasi išvadomis, padarytomis įvertinus paraiškas ir išklausius kandidatus, atrankos komisija sudaro trijų–penkių kandidatų galutinį sąrašą, kuris pateikiamas Europos Parlamentui ir Tarybai. Ji nurodo priežastis, dėl kurių kandidatai buvo įtraukti į galutinį sąrašą. Į sąrašą neįtraukti kandidatai informuojami apie tokio sprendimo priežastis. 
            
            
               Atrankos komisija įvertina kandidatus pagal jų kvalifikaciją ir patirtį. Įvertinimą komisija pateikia savo nuožiūra išdėstydama kandidatus pirmumo tvarka, tačiau Europos Parlamentui ir Tarybai ji nėra privaloma. Į komisijos sudarytą galutinį sąrašą neįtraukti kandidatai gali pateikti Tarybai skundą, kaip nurodyta Pareigūnų tarnybos nuostatų 90 straipsnio 2 dalyje.
            
            
               2. Europos prokurorai
            
            
               Remdamasi išvadomis, padarytomis įvertinus paraiškas ir išklausius kandidatus, atrankos komisija parengia nuomonę apie kandidatų kvalifikaciją dirbti Europos prokurorais ir joje aiškiai nurodo, ar kandidatas atitinka Reglamento (ES) 2017/1939 16 straipsnio 1 dalyje nustatytus reikalavimus. Komisija pagrindžia savo nuomonę. 
            
            
               Jeigu pasiūlyti kandidatai neatitinka Reglamento (ES) 2017/1939 16 straipsnio 1 dalyje nustatytų reikalavimų, atrankos komisija per savo sekretoriatą paprašo atitinkamos valstybės narės pasiūlyti atitinkamą skaičių naujų kandidatų. 
            
            
               Komisija įvertina kandidatus pagal jų kvalifikaciją ir patirtį. Įvertinimą komisija pateikia savo nuožiūra išdėstydama kandidatus pirmumo tvarka, tačiau Tarybai ji nėra privaloma.
            
            
               VIII. Finansinės nuostatos
            
            
               Atrankos komisijos nariai, kurie dėl savo pareigų vykdymo turi išvykti iš savo gyvenamosios vietos, turi teisę gauti išlaidų kompensaciją ir išmoką pagal Tarybos reglamento (ES) 2016/300
                  2
                9 straipsnį.
            
            
               Šias išlaidas padengia Taryba.
            
            
               IX. Asmens duomenys
            
            
               Dirbant atrankos komisijai už asmens duomenų tvarkymą pagal Europos Parlamento ir Tarybos reglamentą (EB) Nr. 45/2001
                  3
                atsako Komisija. Atrankos komisijos darbe tvarkomos informacijos saugumui ir prieigai prie jos taikomos Komisijai taikytinos taisyklės.
            
            
               X. Kalbos 
            
            
               Atsižvelgdama į tai, kokias kalbas moka jos nariai, atrankos komisija pirmininko siūlymu nustato komisijos darbo kalbą (-as).  
            
         
         
            
                  
                     (1)
                  
                        2017 m. spalio 12 d. Tarybos reglamentas (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje, OL L 283, 2017 10 31, p. 1.
               
               
                  
                     (2)
                  
                        2016 m. vasario 29 d. Tarybos reglamentas (ES) 2016/300, kuriuo nustatomos ES aukšto rango pareigūnų tarnybinės pajamos (OL L 58, 2016 3 4, p. 1).
               
               
                  
                     (3)
                  
                        2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).